Diari Oficial de la Generalitat Valenciana


Sumari del DOGV 8731, del 03-02-2020 (2020/726)

RESOLUCIÓ de 27 de gener de 2020, del director general de Relacions amb les Corts, per la qual es publica el conveni entre Turisme Comunitat Valenciana, el Patronat Provincial de Turisme de València i la Mancomunitat del Carraixet, per al desenvolupament del Pla de dinamització i governança turística de la Mancomunitat del Carraixet, exercici 2019.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8731

Data del DOGV
:   03-02-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/726


Data del document
:   27-01-2020

Organisme emissor
:   Presidència de la Generalitat

Tipus de document
:   Resolució

RESOLUCIÓ de 27 de gener de 2020, del director general de Relacions amb les Corts, per la qual es publica el conveni entre Turisme Comunitat Valenciana, el Patronat Provincial de Turisme de València i la Mancomunitat del Carraixet, per al desenvolupament del Pla de dinamització i governança turística de la Mancomunitat del Carraixet, exercici 2019. [2020/726]  
Turisme Comunitat Valenciana, el Patronat Provincial de Turisme de València i la Mancomunitat del Carraixet han subscrit, prèvia tramitació reglamentària, els dies 23 i 20 de desembre de 2019, respectivament, el conveni per al desenvolupament del Pla de Dinamització i Governança Turística de la Mancomunitat del Carraixet, exercici 2019, i d'acord amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 27 de gener de 2020 i número 31/2020, és procedent la publicació en el Diari Oficial de la Generalitat Valenciana del conveni esmentat, que figura annex a aquesta resolució.  
  
  
València, 27 de gener de 2020.- El director general de Relacions amb les Corts: Antonio Torres Salvador.  
  
  
Conveni de col·laboració entre Turisme Comunitat Valenciana, el Patronat Provincial de Turisme de València i la Mancomunitat del Carraixet, per al desenvolupament del Pla de dinamització i governança turística de la Mancomunitat del Carraixet, exercici 2019  
  
D'una part, Francesc Colomer Sánchez, secretari autonòmic de Turisme i president de Turisme Comunitat Valenciana, en virtut del que disposen el Decret 151/2018, de 21 de setembre, del Consell, de nomenament com a secretari autonòmic de Turisme (DOGV 24.09.2018), i l'article 19.2 del Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat (DOGV 12.07.2019), el qual intervé en aquest acte en nom i representació de l'entitat esmentada de dret públic adscrita a la Presidència de la Generalitat, amb personalitat jurídica pròpia, que està regulada pel que disposen l'article 12 de la Llei 15/2018, de la Generalitat, de turisme, oci i hospitalitat de la Comunitat Valenciana, i el Decret 209/2004, de 8 d'octubre, del Consell de la Generalitat, pel qual s'aprova el Reglament de l'Agència Valenciana del Turisme (ara, Turisme Comunitat Valenciana). El domicili de l'entitat esmentada, als efectes d'aquest document, és el situat a València, carrer de la Democràcia, 77, Ciutat Administrativa 9 d'octubre, torre II, planta tercera.  
  
La seua legitimació i representació per a aquest acte deriva del que estableix l'article 13.4 de la Llei 15/2018, de 7 de juny, i l'apartat 2.e, de l'article 5, del Decret 209/2004, de 8 d'octubre, pels quals el president de Turisme Comunitat Valenciana exercirà la representació permanent de l'entitat en la signatura de convenis, i es troba autoritzada la signatura d'aquest conveni per l'acord del Consell de data 13 de desembre de 2019.  
D'una altra part, Antoni Francesc Gaspar Ramos, president de la Diputació Provincial de València i de l'organisme autònom Patronat Provincial de Turisme de València, el qual intervé en nom i representació d'aquest organisme d'acord amb el que disposen els articles 34, apartats 1.b i 2 de la Llei 7/1985, de 2 d'abril, reguladora de les bases del règim local i 16.a i f dels estatuts del patronat, assistit pel secretari general d'aquesta corporació, Vicente Boquera Matarredona, en l'exercici de les funcions de fedatari públic que li atribueix l'article 92 bis.1 de la Llei 7/1985, de 2 d'abril, reguladora de les bases del règim local.  
  
El Patronat Provincial de Turisme de València ha aprovat el text del conveni mitjançant decret de la Presidència de l'organisme de data 28 de novembre de 2019.  
I, d'una altra part, Llorenç Rodado Mora, president de la Mancomunitat del Carraixet, la legitimació i representació del qual per a la subscripció d'aquest conveni deriva de la seua condició i càrrec de president de la mancomunitat, segons l'acord de nomenament, de data 4 de setembre de 2019, autoritzat per a subscriure aquest conveni segons l'acord del Ple, de data 11 d'octubre de 2019, tot això d'acord amb el que disposen l'article 44.2 de la Llei 7/1985, de 2 d'abril, reguladora de les bases del règim local, i l'article 11 dels estatuts de la Mancomunitat.  
  
Les parts compareixen en la representació que tenen de les respectives institucions i es reconeixen, de manera recíproca, capacitat per a formalitzar aquest conveni, i a aquest efecte,  
  
EXPOSEN  
  
I. Un aspecte fonamental de l'estratègia de la Comunitat Valenciana en matèria de turisme és el manteniment, l'adaptació i la millora de les destinacions turístiques madures, com també el creixement i desenvolupament de les incipients, amb l'objectiu de mantindre la competitivitat de l'oferta turística i la seua posició en els mercats nacional i internacional. Amb aquesta finalitat, la Generalitat, a través de Turisme Comunitat Valenciana, posa en marxa els plans de dinamització i governança turística.  
II. Els plans de dinamització i governança turística s'instrumenten a través de la formalització de convenis entre Turisme Comunitat Valenciana i altres administracions públiques i ens privats, a fi de fomentar la innovació, la modernització i la consolidació dels productes turístics valencians.  
III. Correspon a Turisme Comunitat Valenciana, entitat adscrita a la Presidència de la Generalitat, el foment de l'activitat turística, el desenvolupament i la millora del sector, la creació, la implantació i l'adequació de nous productes i recursos, l'execució, la coordinació i l'impuls d'accions de promoció i la comercialització, la informació i la difusió del producte turístic de la Comunitat Valenciana. Per a tot això, Turisme Comunitat Valenciana podrà desenvolupar les seues actuacions en coordinació amb altres ens i administracions públiques, tal com estableix l'article 2 del Decret 209/2004, de 8 d'octubre, del Consell de la Generalitat, pel qual s'aprova el Reglament de l'Agència Valenciana del Turisme (ara Turisme Comunitat Valenciana).  
IV. El Patronat Provincial de Turisme de València, organisme autònom de la Diputació Provincial de València, té com a objecte l'impuls del desenvolupament turístic provincial en totes les seues manifestacions, com també l'estudi, la planificació, l'organització, la programació i l'execució de les accions promocionals necessàries per a això. Per a aconseguir-ho, el Patronat actua de manera coordinada amb altres ens i administracions públiques amb competències en turisme, i subscriu per a això els instruments de col·laboració i cooperació pertinents.  
V. La Mancomunitat del Carraixet (d'ara en avant, la Mancomunitat) declara que el turisme constitueix un eix estratègic per al seu desenvolupament econòmic, una via de millora per a les condicions de vida dels seus ciutadans i de les seues ciutadanes i un motor per a la generació de renda i ocupació, i que disposa d'una àmplia i variada dotació de recursos susceptibles de transformació en productes turístics atractius per a la demanda. Per a aconseguir el que s'ha dit anteriorment, podrà desenvolupar les seues actuacions en coordinació amb altres ens i administracions públiques, i subscriure els instruments de col·laboració necessaris per a això.  
  
Per tant, les parts signants acorden formalitzar aquest conveni, segons les següents  
  
CLÀUSULES  
  
Primera. Objecte  
Aquest conveni té per objecte establir la col·laboració entre les parts signants per a desenvolupar i executar el Pla de Dinamització i Governança Turística (a partir d'ara, PDGT) de la Mancomunitat corresponent a l'exercici 2019, a través de la concessió directa de sengles subvencions nominatives a la mancomunitat mencionada per part de Turisme Comunitat Valenciana i del Patronat Provincial de Turisme de València, en els termes que estableixen l'article 168.1.A de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; els articles 22.2 i 28.1 de la Llei 38/2003, de 17 de novembre, general de subvencions (d'ara endavant, Llei general de subvencions); l'article 11.4.a del Decret 176/2014, de 10 d'octubre, del Consell, pel qual regula els convenis que subscriga la Generalitat i el seu registre, com també l'Ordenança general de subvencions de la Diputació Provincial de València i els seus ens dependents, aprovada per Acord plenari de la dita corporació, de 28 de març de 2017 (BOP 101, 29.05.2017), modificada per l'acord del Ple, de 20 de juny de 2017 (BOP 174, de 8 de setembre).  
La subvenció que s'atorga per Turisme Comunitat Valenciana està prevista en la Llei 28/2018, de 28 de desembre, de pressupostos de la Generalitat per a l'exercici 2019 (DOGV 8454, 31.12.2018).  
Aquestes subvencions són compatibles amb la percepció d'altres subvencions o ajudes per a la mateixa finalitat, procedents de qualssevol administracions o ens públics o privats en els termes establits en l'article 19 de la Llei general de subvencions.  
Les actuacions del PDGT es desenvoluparan en el territori i sobre els recursos i els serveis de titularitat dels municipis que integren la Mancomunitat. Les actuacions del pla s'estendran, així mateix, als municipis d'Albalat dels Sorells, Almàssera i Meliana. Les actuacions les executarà la Mancomunitat en els termes que assenyala l'apartat B) de la clàusula tercera d'aquest conveni, i els resultats quedaran de la seua titularitat.  
Les actuacions a desenvolupar, juntament amb la memòria explicativa d'aquestes, estan detallades en l'annex d'aquest conveni, del qual forma part.  
  
Segona. Entitat beneficiària  
La Mancomunitat és una entitat local territorial, amb personalitat i capacitat jurídiques per al compliment de les seues finalitats específiques, d'acord amb el que estableixen els articles 3 i 44.2 de la Llei 7/1985, reguladora de les bases del règim local.  
La Mancomunitat tindrà la condició d'entitat beneficiària de les subvencions que s'instrumenten a través d'aquest conveni, d'acord amb el que s'estableix l'article 11 de la Llei general de subvencions.  
  
Amb caràcter previ a la signatura d'aquest conveni, i com a beneficiària de les subvencions que s'instrumenten en aquest, la Mancomunitat declara de manera responsable que compleix les condicions i assumeix les obligacions establides en els articles 13 i 14 de la Llei general de subvencions.  
  
Tercera. Obligacions de les parts  
Les obligacions de les parts són les següents:  
A) Turisme Comunitat Valenciana i Patronat Provincial de Turisme de València:  
1. Assessorar la Mancomunitat en tot el que calga per a la posada en marxa, el desenvolupament i l'execució del PDGT.  
2. Finançar, en la part que corresponga, les actuacions del pla.  
3. Exercir les facultats de seguiment i control de la subvenció d'acord amb el que disposa la Llei general de subvencions.  
4. Donar publicitat de la signatura d'aquest conveni i del seu text íntegre en les seues pàgines web, en els termes establits en l'article 9.c de la Llei 2/2015, de 2 d'abril, de transparència, bon govern i participació ciutadana de la Comunitat Valenciana (DOGV 7500, 08.04.2015).  
  
B) Mancomunitat del Carraixet:  
1. Complir l'objectiu que fonamenta la concessió de les subvencions.  
2. Executar amb la diligència que pertoca, i sota la seua responsabilitat, les actuacions que constitueixen l'objecte del pla, i destinar els recursos humans i materials que siguen necessaris per a això; en aquesta línia:  
2.1. Instar als ajuntaments integrats en el seu àmbit territorial per a col·laborar i facilitar amb caràcter general, a tots els efectes jurídics, pressupostaris, comptables i materials), les actuacions sobre els elements patrimonials, infraestructures i serveis del seu territori.  
2.2. Ser la responsable de la realització de tots els projectes d'obres i tècnics, de la sol·licitud i de l'obtenció de permisos, autoritzacions i llicències, i de la realització de les contractacions necessàries, d'acord amb la Llei 9/2017, de 8 de novembre, de contractes del sector públic i la resta de la legislació aplicable.  
  
2.3. Realitzar les actuacions de publicitat, comunicació i senyalització d'obres i actuacions per a dotar de notorietat i visibilitat el pla.  
  
En totes les activitats o inversions que es realitzen ha de quedar clarament reflectit que aquestes es realitzen dins del PDGT, i caldrà adjuntar-hi els logos de les administracions signants del conveni.  
2.4. Designar el personal de la mancomunitat que s'encarregarà de la labor tècnica-administrativa d'execució del pla, que serà l'interlocutor directe amb la resta de les administracions signants del conveni.  
  
La mancomunitat podrà contractar una gerència la funció de la qual consistirà a col·laborar amb els òrgans de la mancomunitat en les labors administratives i tècniques del pla, i serà, en aquest cas, la interlocutora amb la resta de parts signants del conveni. Això no afectarà, en cap cas, les obligacions de la mancomunitat com a beneficiària de les subvencions, ja que les obligacions com a tal les contrau la mancomunitat, que està obligada al compliment i la justificació de les actuacions.  
  
La persona que ocupe la gerència del pla no podrà realitzar cap actuació amb caràcter d'autoritat pública.  
2.5. Mantindre informades les persones membres de la comissió de seguiment del desenvolupament de les actuacions i de l'estat de la tramitació dels expedients, i aportar qualsevol informació i documentació que siga requerida per aquests.  
3. Finançar, en la part que li corresponga, les actuacions del pla.  
4. Justificar, davant les administracions signants del conveni, el compliment dels requisits i condicions, com també la realització de l'activitat i el compliment de la finalitat que determina la concessió de les subvencions.  
5. Sotmetre's a les actuacions de comprovació que hagen d'efectuar la resta d'administracions signants, com també qualssevol altres de comprovació i de control financer que puguen realitzar els òrgans de control competents.  
6. Comunicar a les administracions signants l'obtenció d'altres subvencions, ajudes, ingressos o recursos que financen les activitats subvencionades. Aquesta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.  
7. Acreditar a la signatura del conveni i en el moment de la justificació de les subvencions que està al corrent en el compliment de les seues obligacions tributàries i davant de la Seguretat Social.  
8. Conservar els documents justificatius de l'aplicació dels fons rebuts, incloent-hi els documents electrònics, mentre puguen ser objecte de les actuacions de comprovació i control, durant un període de 5 anys.  
  
9. Destinar, en el cas d'actuacions d'inversió, els béns immobles, els mobles, les instal·lacions i les actuacions executades a través del pla, a les finalitats per a les quals han obtingut autorització durant:  
- un mínim de cinc anys per a béns inscriptibles en un registre públic, i  
- un mínim de dos anys per a la resta de béns inventariables.  
L'incompliment d'aquesta obligació de destinació, que es produirà en tot cas amb l'alienació o gravamen del bé, serà causa de reintegrament, i el bé quedarà afecte al pagament del reintegrament esmentat, amb les excepcions previstes en la Llei general de subvencions.  
10. Complir les obligacions d'informació i transparència establides en la Llei 2/2015, de 2 d'abril, de transparència, bon govern i participació ciutadana de la Comunitat Valenciana, com a entitat beneficiària de les ajudes, així com les obligacions que estableix la Llei 12/2018, de 24 de maig, de la Generalitat, de publicitat institucional per a l'interés ciutadà i la concepció col·lectiva de les infraestructures públiques.  
  
11. Reintegrar les quantitats percebudes en virtut d'aquest conveni, a més de l'interés de demora que puga correspondre, des del moment del pagament de les subvencions en els casos previstos en l'article 37 la Llei general de subvencions.  
Aquest conveni es publicarà, una vegada subscrit, en el Diari Oficial de la Generalitat Valenciana, de conformitat amb el que s'estableix en l'article 111.3 de la Llei 8/2010, de 23 de juny, de la Generalitat, de règim local de la Comunitat Valenciana.  
  
Quarta. Execució de les actuacions que s'han de fer per mitjà del pla  
A) Termini d'execució de les actuacions subvencionades  
L'execució de les actuacions objecte d'aquest conveni es realitzarà dins dels terminis previstos en els projectes elaborats per la Mancomunitat, sense que en cap cas puga excedir del 31 de desembre de 2019.  
  
B) Execució i seguiment de l'actuació subvencionada  
L'execució, el control i el seguiment de les actuacions del pla seran realitzats per la Mancomunitat.  
És d'interés públic que es duga a terme correctament l'activitat per a la qual es concedeixen les subvencions. En aquesta línia, només seran satisfetes aquelles despeses que tinguen la condició de finançables, és a dir, aquelles que de manera indubtable responguen a la naturalesa de l'activitat subvencionada i resulten estrictament necessàries.  
De conformitat amb l'anterior:  
- En el cas d'assistència a fires de turisme només seran finançables les despeses de transport i allotjament del personal imprescindible per al correcte exercici de l'activitat. En aquest cas, serà necessari presentar, abans de la realització de l'activitat, un informe sobre la necessitat d'aquesta assistència i, en el moment de la justificació d'aquesta, un informe explicatiu de les activitats desenvolupades per cadascuna de les persones assistents, la seua necessitat, la connexió amb el pla, i qualssevol altres dades que justifiquen l'assistència a la fira. Qualsevol altra despesa derivada de l'actuació de la gerència i/o de personal de la Mancomunitat serà assumida per aquesta.  
- No seran subvencionables les despeses derivades de l'assistència a congressos, reunions, visites, ni altres activitats similars sense l'autorització prèvia de la comissió de seguiment una vegada analitzat l'informe a què fa referència el punt anterior.  
- No seran finançables les despeses de material d'oficina, ni d'informàtica, comunicacions o mobiliari d'ús general, que seran assumides per la Mancomunitat.  
- Seran finançables les despeses financeres si estan directament relacionades amb l'activitat subvencionada, són indispensables per a l'adequada preparació o execució d'aquesta, i compleixen el límit assenyalat en aplicació del principi de prudència financera (Reial Decret llei 17/2014, de 26 de desembre, de mesures de sostenibilitat financera de les comunitats autònomes i entitats locals i altres de caràcter econòmic).  
  
- Seran finançables les despeses de funcionament del pla, amb el límit màxim del 15 % de l'import total de les actuacions, de conformitat amb l'article 31 de la Llei general de subvencions.  
- En cap cas el cost d'adquisició de les despeses subvencionables podrà ser superior al valor de mercat.  
- Es considerarà despesa realitzada la que haja sigut efectivament pagada amb anterioritat a la finalització del període de justificació.  
C) Naturalesa econòmica de les actuacions  
Les actuacions que haja d'executar la Mancomunitat podran tindre la naturalesa econòmica d'inversions reals o de despeses corrents.  
A l'efecte de justificació de la subvenció, Turisme Comunitat Valenciana només admetrà com a justificants despeses d'inversió realitzades per la Mancomunitat, i el Patronat, justificants de despesa corrent, tots dos per un import mínim de 100.000 euros.  
Tot això sense perjudici de l'íntegra execució i justificació de les actuacions del pla i de la presentació dels expedients justificatius complets davant cadascuna de les administracions signants.  
En atenció al caràcter d'actuació cofinançada a parts iguals del pla, el Patronat Provincial de Turisme de València i Turisme Comunitat Valenciana emetran un certificat de l'import i la conformitat dels justificants que cadascuna de les administracions esmentades haja acceptat com a comprovant de la subvenció, per a garantir l'aportació proporcional al pla de cadascuna d'aquestes.  
D) Senyalització de les obres  
A més de la senyalització preceptiva, les obres hauran de senyalitzar-se per mitjà dels oportuns cartells en els quals s'indicarà que es realitzen en col·laboració entre Turisme Comunitat Valenciana, el Patronat Provincial de Turisme de València i la Mancomunitat del Carraixet, en el marc de desenvolupament del PDGT.  
E) Règim de penalitzacions  
La Mancomunitat del Carraixet informarà Turisme Comunitat Valenciana i el Patronat Provincial de Turisme de València de les demores en l'execució de les obres, amb les conseqüències previstes en la Llei general de subvencions i el seu reglament de desenvolupament.  
En el cas que l'actuació o les obres objecte d'aquest conveni se sotmeten als procediments de contractació dels previstos en els articles 192 i següents de la Llei 9/2017, de 8 de novembre, de contractes del sector públic, la mancomunitat estarà obligada a establir en els plecs de condicions el règim de penalitzacions establit en l'esmentat text legal.  
  
F) Responsabilitat patrimonial  
D'acord amb el que es disposa en l'article 33.1 de la Llei 40/2015, d'1 d'octubre, de règim jurídic del sector públic, si com a conseqüència de l'execució de les actuacions derivades d'aquest conveni es produeixen lesions en els béns o drets de les persones particulars, la responsabilitat patrimonial a què donen lloc serà de l'Administració executora.  
  
Qualsevol problema derivat de la interpretació i compliment d'aquest conveni serà solucionat per les i els membres de la comissió de seguiment del pla.  
  
Cinquena. Finançament i pagament  
A) Import del pla  
L'import total de les actuacions que comprenen el PDGT de la Mancomunitat corresponent a l'exercici de 2019 puja a tres-cents mil euros (300.000 ?), impostos inclosos, que seran finançats per terços idèntics per les administracions signants.  
Les actuacions del pla seran finançades de la manera següent:  
- Turisme Comunitat Valenciana contribueix amb un terç del total (100.000 euros), a càrrec de l'aplicació pressupostària del capítol VII, programa 512.15, línia S0778000.  
- El Patronat Provincial de Turisme de València contribueix amb un terç del total (100.000 euros), a càrrec de l'aplicació pressupostària 430.00.46429.  
- La Mancomunitat contribueix amb un terç del total (100.000 euros), a càrrec de les aplicacions pressupostàries 432.22184 i 432.64387 del seu pressupost.  
Qualsevol excés de despesa per damunt dels 300.000 euros serà assumida per la Mancomunitat.  
B) Data i forma de pagament  
El pagament de la subvenció es realitzarà després de la correcta justificació per part de la Mancomunitat davant Turisme Comunitat Valenciana i el Patronat Provincial de Turisme de València de les actuacions executades.  
Les quantitats que haja de satisfer Turisme Comunitat Valenciana es pagaran per transferència bancària al compte assenyalat a aquest efecte per la Mancomunitat, de la manera següent:  
- En el moment de la signatura del conveni, s'abonarà, en concepte de pagament anticipat, el 15 % de l'import de la subvenció que com a màxim correspon a Turisme Comunitat Valenciana. En aquest cas, la Mancomunitat quedarà exonerada de la constitució de garantia, d'acord amb el que estableixen els articles 171 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; i 34.4 de la Llei general de subvencions.  
- El pagament de la resta de la subvenció es realitzarà després de la justificació correcta per part de la Mancomunitat de les actuacions executades corresponents a les despeses d'inversió.  
- Una vegada rebut el certificat emés pel Patronat Provincial de Turisme de València que acredite, per part seua, la correcta execució i justificació de les actuacions corresponents a despesa corrent, es produirà, si cal, l'ajustament de les aportacions de totes dues administracions de manera que es garantisca el seu finançament a parts iguals; es durà a terme, si cal, la minoració de la subvenció, i s'executarà, si escau, el reintegrament de les quantitats pagades indegudament.  
Les quantitats que haja de satisfer el Patronat Provincial de Turisme de València es pagaran per transferència bancària en el compte assenyalat a aquest efecte per la mancomunitat, de la manera següent:  
- En el moment de la signatura del conveni s'abonarà, en concepte de pagament anticipat, el 15 % de l'import de la subvenció corresponent al Patronat Provincial de Turisme de València. En aquest cas, la Mancomunitat quedarà exonerada de la constitució de garantia, d'acord amb el que estableixen l'article 24 de l'Ordenança general de subvencions de la Diputació Provincial de València i els seus ens dependents, aprovada per Acord plenari de la Corporació, de 28 de març de 2017, i l'article 34.4 de la Llei general de subvencions.  
Serà requisit previ per a realitzar la bestreta de fons que s'acredite el compliment de les obligacions tributàries i davant la Seguretat Social i la Diputació de València.  
- El pagament de la resta de la subvenció es realitzarà després de la correcta justificació per part de la Mancomunitat de les actuacions executades corresponents a la despesa corrent.  
- Una vegada rebut el certificat emés per Turisme Comunitat Valenciana que acredite, per part seua, la correcta execució i justificació de les actuacions corresponents a inversió, es produirà, si cal, l'ajust de les aportacions de totes dues administracions de manera que es garantisca el seu finançament a parts iguals; es durà a terme, si cal, la minoració de la subvenció, i s'executarà, si escau, el reintegrament de les quantitats pagades indegudament.  
  
Sisena. Justificació de les actuacions  
A) Termini i lloc de presentació de la documentació justificativa  
- El termini límit de presentació de tota la documentació justificativa de les subvencions previstes en aquest conveni serà el 15 de gener de 2020.  
- La documentació justificativa es presentarà en la seu electrònica de cadascuna de les administracions signants del conveni, sense perjudici del que disposa l'article 16 de la Llei 39/2015, d'1 d'octubre, del procediment administratiu comú de les administracions públiques.  
  
B) Documentació  
La justificació de les actuacions executades es realitzarà d'acord amb el que s'estableix en l'article 30 de la Llei general de subvencions, i constarà de la documentació següent:  
1. Una llista numerada de tots els documents aportats.  
2. Una memòria general detallada de les accions dutes a terme, signada per la persona que ocupe la presidència de la Mancomunitat, que haurà d'incloure:  
- indicació del grau de compliment aconseguit en relació amb els objectius proposats,  
- incidències remarcables,  
- dossier de premsa,  
- dossier fotogràfic de totes les actuacions realitzades,  
- documentació gràfica de l'efectiva publicitat realitzada del caràcter públic del finançament de les activitats subvencionades, i documents acreditatius, si escau, de la publicitat realitzada de les subvencions, d'acord amb el que s'estableix en la clàusula tercera d'aquest conveni.  
  
3. Les factures originals o còpies compulsades d'aquestes, totes de data de l'any 2019, corresponents a la realització del pla d'actuacions annex a aquest conveni.  
Les factures hauran de complir els requisits establits en el Reial decret 1619/2012, de 30 de novembre, pel qual s'aprova el Reglament pel qual es regulen les obligacions de facturació. A aquest efecte, en les factures haurà de constar:  
- El nom o la raó social de l'empresa que factura i el seu NIF o CIF.  
  
- La data d'emissió.  
- El preu unitari i el desglossament de cadascun dels conceptes facturats.  
- L'impost sobre el valor afegit de forma diferenciada, quan escaiga.  
  
- La base imposable.  
- El tipus d'IVA aplicable i l'import total.  
- L'IRPF quan escaiga.  
4. En el cas d'execució d'obres, s'adjuntarà:  
- La llicència d'obres expedida pel corresponent Ajuntament, amb la carta de pagament de les liquidacions dels tributs exigibles. En les obres en les quals, per la seua xicoteta envergadura, no siga necessària una llicència d'obra, s'ha de presentar el certificat o la declaració responsable de l'ajuntament corresponent.  
- La còpia dels corresponents certificats d'obra expedits i informats per tècnic competent.  
- L'acta de recepció.  
- Les fotografies de l'estat inicial i final de l'obra.  
5. Un certificat de la secretaria de la Mancomunitat amb el vistiplau de la presidència acreditatiu dels aspectes següents:  
- De la despesa total realitzada de l'activitat subvencionada.  
- D'haver sigut aprovada l'execució de les actuacions i el seu pressupost per l'òrgan competent.  
- De la propietat o capacitat legal de l'ús i gaudi dels béns del projecte on s'ha intervingut, actualitzada a la data de justificació de l'ajuda.  
  
- Del procediment seguit, dels previstos en la Llei 9/2017, de 8 de novembre, de contractes del sector públic, i la resta de la normativa aplicable en la matèria, i la seua data de realització.  
- Del compliment del que es disposa en l'article 63.4 de la Llei de contractes del sector públic, en relació amb els contractes subscrits en desenvolupament del PDGT.  
- De l'acabament i la recepció satisfactòria de les obres, els serveis o els subministraments, amb l'expressió del seu cost global, basant-se en un informe tècnic o en l'acta de recepció expedida per òrgan competent.  
6. Una declaració responsable de la presidència de la Mancomunitat acreditativa de:  
- No haver rebut altres subvencions, ajudes o ingressos per a l'actuació objecte d'aquest conveni o, en cas d'haver-les rebut, la descripció detallada de cadascuna d'aquestes, indicant el seu origen, l'objecte i l'import.  
- No estar incurs en cap de les prohibicions recollides en l'article 13 de la Llei general de subvencions i el compromís de compliment de les obligacions que estableix l'article 14 d'aquesta, com també no ser deutor de la Generalitat per reintegrament de subvencions en els termes que estableix l'article 34.5, de la llei esmentada.  
- Del caràcter compensable o no de l'IVA suportat per la Mancomunitat.  
- De la recepció per part de la Mancomunitat de tots els béns que, si escau, el pla haguera posat a la disposició de l'entitat gestora del pla, amb el compromís de ser destinat per la Mancomunitat a un ús o servei públic.  
7. Un certificat de la Intervenció de la Mancomunitat de les factures reconegudes i efectivament pagades corresponents a les actuacions del pla, que especifique per a cada factura, i per aquest ordre:  
- el número de factura,  
- l'import,  
- el concepte,  
- la persona o entitat proveïdora,  
- el NIF,  
- la data d'aprovació per l'òrgan de la Mancomunitat,  
- la data de reconeixement de l'obligació,  
- la data de pagament amb especificació del compte corrent origen dels fons, i  
- qualsevol altre aspecte que es considere rellevant.  
8. Còpies compulsades de les actes de les sessions de la comissió de seguiment realitzades.  
9. Qualsevol altra documentació addicional que poguera ser requerida per les administracions signants d'aquest conveni.  
C) Documentació addicional específica  
- Davant Turisme Comunitat Valenciana haurà de presentar:  
·Acreditació d'estar al corrent en el compliment de l'obligació de rendició de comptes anuals davant la Sindicatura de Comptes, per mitjà de la presentació del certificat expedit per la conselleria competent o, si escau, certificat de la Sindicatura de Comptes d'haver-li sigut remesa la documentació prevista en l'apartat 2 de l'article 199 de la Llei 8/2010, de 23 de juny, de la Generalitat, de règim local de la Comunitat Valenciana, o d'haver-li sigut presentat el compte general.  
  
· D'acord amb el que preveu l'article 3 de l'Ordre de 30 de maig de 1996, de la Conselleria d'Economia i Hisenda, en relació amb l'article 13.2 de la Llei general de subvencions, la Mancomunitat queda exonerada d'acreditar el compliment de les obligacions tributàries i amb la Seguretat Social.  
- Davant el Patronat Provincial de Turisme de València haurà de presentar:  
· Acreditació d'estar al corrent de les seues obligacions tributàries davant l'Agència Tributària, la Tresoreria General de la Seguretat Social i la Diputació Provincial de València (només en el cas que s'haja denegat l'autorització per a obtindre aquests documents mitjançant certificat telemàtic). En cas de no estar al corrent de les obligacions davant la Diputació haurà de subscriure's el corresponent conveni amb aquesta última. Tot això d'acord amb el que s'estableix en l'article 13.2 de la Llei general de subvencions i en l'Ordenança general de subvencions de la Diputació Provincial de València i els seus ens dependents, aprovada per acord plenari de la Corporació de 28 de març de 2017.  
D) Comprovació material de les actuacions  
Les administracions signants han de dur a terme la comprovació material de les actuacions executades per la Mancomunitat a través del pla, en els termes establits en l'article 169.3 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
E) Minoració  
Una vegada finalitzat el termini de justificació sense que s'hagen finalitzat ni justificat completament les actuacions del pla, es produirà, després dels tràmits oportuns, la minoració de l'import de la subvenció per a ajustar les aportacions de Turisme Comunitat Valenciana i del Patronat Provincial de Turisme de València al percentatge de les actuacions del pla efectivament executades i justificades.  
Per a dur a terme la minoració s'ha de tindre en compte l'import de les actuacions efectivament justificades, la naturalesa econòmica de les despeses que les conformen i el percentatge d'execució.  
  
Quan la justificació insuficient s'acoste de forma significativa al compliment total i s'acredite una actuació inequívoca tendent a la satisfacció dels compromisos adquirits, la quantitat a reintegrar, o la pèrdua del dret de cobrament, es determinarà de forma proporcional a l'import de la despesa no justificada.  
L'alteració de les condicions inicials de la subvenció i, en tot cas, l'obtenció concurrent i incompatible de subvencions o ajudes atorgades per altres administracions públiques o ens públics o privats podrà donar lloc a la pèrdua del dret al cobrament total o parcial de la subvenció.  
  
En la tramitació oportuna, es podrà prescindir del tràmit d'audiència quan no figuren en el procediment ni siguen tinguts en compte altres fets ni altres al·legacions o proves que les presentades per l'entitat interessada.  
  
Setena. Comissió de seguiment  
A) Composició  
Es crea una comissió com a òrgan mixt de seguiment i control de les actuacions del PDGT que estarà integrada per:  
1. Dues persones designades per Turisme Comunitat Valenciana.  
2. Dues persones designades pel Patronat Provincial de Turisme de València.  
3. Dues persones designades per la Mancomunitat.  
La presidència de la comissió serà exercida per la persona que ocupe la presidència de la mancomunitat o, en absència d'aquesta, l'alcalde o el regidor designat per a això.  
4. La persona que ocupe la gerència del pla o, en defecte d'això, un tècnic o una tècnica de la Mancomunitat, que assumirà la secretaria de la comissió, amb veu però sense vot.  
5. A les reunions de la comissió podrà assistir personal tècnic especialista en els temes que s'hagen de debatre en la comissió, amb veu però sense vot.  
En la designació de les persones que representen la Generalitat es procurarà la presència equilibrada de dones i homes, en aplicació del que preveu el II Pla d'igualtat de dones i homes de l'Administració de la Generalitat, aprovat per acord del Consell, de 10 de març de 2017.  
  
B) Règim de funcionament  
1. La comissió de seguiment es podrà constituir, convocar, realitzar sessions, adoptar acords i remetre actes tant de forma presencial com a distància.  
2. En les sessions que se celebren a distància, les persones membres de la comissió podran trobar-se en distints llocs sempre que s'assegure per mitjans electrònics -també es consideren com a tals els telefònics i audiovisuals- la identitat dels membres o persones que els suplisquen, el contingut de les seues manifestacions, el moment en què aquestes es produeixen, la interactivitat i intercomunicació entre ells en temps real i la disponibilitat dels mitjans durant la sessió. Entre d'altres, es consideraran inclosos entre els mitjans electrònics vàlids, el correu electrònic, les audioconferències i les videoconferències. En el cas que la comissió es faça per correu electrònic, seran prova que garantisca allò que s'ha estipulat en el paràgraf anterior els correus electrònics intercanviats entre les persones assistents; aquests correus s'adjuntaran a l'acta de la sessió, que s'ha de redactar per la secretaria i remetre a totes les persones assistents per a la validació, en l'hora següent a la finalització de la comissió.  
Les persones assistents a la comissió disposaran d'una hora per a plantejar les seues objeccions a l'acta o donar-ne el vistiplau.  
Una vegada obtingut el vistiplau de totes les persones assistents, la secretaria redactarà l'acta definitiva, a la qual s'incorporaran tots els correus intercanviats fins a aquest moment, acta que es remetrà a totes les persones assistents perquè posteriorment, la firmen.  
Si la comissió es fa mitjançant qualsevol altre mitjà electrònic, la secretaria ha de redactar l'acta i obtindre el vistiplau de les persones assistents en els mateixos terminis assenyalats en el paràgraf anterior.  
Siga quina en siga la forma de realitzar la comissió, presencial o a distància, hi serà aplicable el que disposa el punt 7 d'aquesta clàusula.  
3. S'entendrà vàlidament constituïda la comissió, quan estiguen presents les persones que ocupen la presidència i la secretaria, o, si és el cas, les persones que les suplisquen i, almenys, una persona representant de cada una de les administracions signants.  
Quan estiguen reunits, de manera presencial o a distància, totes les persones membres de la comissió, o, si és el cas, les persones que les suplisquen, podran constituir-se vàlidament per a la realització de sessions, deliberacions i adopció d'acords, sense necessitat de convocatòria prèvia, quan així ho decidisquen per majoria absoluta.  
4. Correspon a la secretaria vetlar per la legalitat formal i material de les actuacions de la comissió, certificar les actuacions d'aquesta, i garantir que els procediments i regles de constitució i adopció d'acords són respectats.  
Llevat que no siga possible, les convocatòries es remetran a les persones membres de la Comissió a través de mitjans electrònics, i s'hi farà constar l'ordre del dia juntament amb la documentació necessària per a la seua deliberació, quan això siga possible; les condicions en què es farà la sessió; el sistema de connexió i, si és el cas, els llocs on estiguen disponibles els mitjans tècnics necessaris per a assistir a la reunió i participar-hi.  
5. La comissió de seguiment es reunirà a iniciativa de la presidència o a sol·licitud de qualsevol membre de les administracions firmants.  
  
6. Per a l'adopció d'acords en la comissió, Turisme Comunitat Valenciana, el Patronat Provincial de Turisme de València i la Mancomunitat disposaran cada un d'un vot, i, pel que fa al règim de funcionament, es regirà per les normes generals dels òrgans col·legiats segons la legislació vigent.  
Els acords s'adoptaran per majoria simple de les parts, excepte la modificació, l'alteració o la interrupció del pla d'actuacions, que requeriran, en tot cas, el vot favorable de les tres administracions signants. Quan s'hi assistisca a distància, els acords s'entendran adoptats en el lloc on estiga ubicada la presidència de la comissió.  
  
7. La persona que ocupe la secretaria ha de redactar una acta de cada sessió que es realitze, en què especificarà necessàriament les persones assistents, l'ordre del dia de la reunió, les circumstàncies del lloc i temps en què s'ha realitzat, els punts principals de les deliberacions, així com el contingut dels acords adoptats.  
8. Podran enregistrar-se les sessions. En aquest cas, el fitxer resultant, juntament amb el certificat expedit per la secretaria de l'autenticitat i integritat d'aquell, i la resta de documents en suport electrònic que s'utilitzen com a documents de la sessió, podran acompanyar l'acta de les sessions, sense necessitat de fer-hi constar els punts principals de les deliberacions.  
9. L'acta de cada sessió es pot aprovar en la mateixa reunió o en la immediata següent. La secretaria elaborarà l'acta amb el vistiplau de la presidència i la remetrà a través de mitjans electrònics, a les persones membres de la Comissió, les quals podran manifestar, pels mateixos mitjans, la seua conformitat o disconformitat al text, als efectes de la seua aprovació, considerant-se, en cas afirmatiu, aprovada en la mateixa reunió.  
Les còpies de les actes, dels acords o dels informes que emeta la comissió de seguiment en el desplegament i execució de les seues funcions, s'han de remetre als òrgans directius de les parts firmants del conveni, que, en el cas de Turisme Comunitat Valenciana, serà la persona que ocupe la Direcció General de Turisme.  
C) Competències  
La comissió de seguiment té les atribucions següents:  
1. Col·laborar, coordinar i assessorar a la Mancomunitat en la labor de la posada en marxa, l'execució i el desenvolupament del pla.  
2. Adoptar les mesures que estime necessàries per a la millor organització i funcionament del conveni, i supervisar-ne l'execució; i adoptar les decisions i dictar les instruccions necessàries per a assegurar la correcta realització de les activitats que en són objecte.  
3. Verificar el nomenament, i si és el cas, cessament de la gerència prèviament seleccionada i proposada per la Mancomunitat, i donar-hi la conformitat.  
Totes les qüestions que haja de tractar la comissió de seguiment, relacionades amb la gerència del pla, seran debatudes sense la seua presència i actuarà com a titular de la secretaria qualsevol altra persona prèviament designada a proposta de la presidència de la comissió.  
4. Verificar i donar la seua conformitat a la labor de la gerència.  
5. Informar les parts dels retards i incidències que es puguen presentar durant l'execució del conveni.  
6. Donar la conformitat, amb caràcter previ, a totes les despeses que sorgisquen en l'execució del pla d'actuacions, perquè posteriorment les aprove l'òrgan que corresponga de la Mancomunitat. En aquest sentit, la comissió de seguiment ha de vetlar, especialment, perquè la naturalesa econòmica de les despeses que s'aproven en la comissió coincidisca amb la naturalesa de les consignacions pressupostàries de les aportacions al pla de les diferents administracions, d'acord amb el que disposa la clàusula cinquena d'aquest conveni.  
7. Aprovar el tancament de les actuacions abans de la remissió de l'expedient de justificació a Turisme Comunitat Valenciana i al Patronat Provincial de Turisme de València, i autoritzar xicotetes modificacions de les actuacions recollides en l'annex del present conveni sempre que es tracte de modificacions originades per causes sobrevingudes, no siguen modificacions substancials de l'actuació i no incrementen la dotació econòmica del conveni.  
8. Realitzar les actuacions de comprovació material de les actuacions.  
9. Solucionar, en primera instància, les controvèrsies d'interpretació i compliment que puguen plantejar-se respecte del conveni subscrit.  
  
10. La resta de funcions que se li atribueixen en els termes que estableix l'article 9 del Decret 176/2014, de 10 d'octubre, del Consell, pel qual regula els convenis que subscriga la Generalitat i el seu registre.  
  
  
Huitena. Modificació del conveni  
La modificació del contingut del conveni requerirà l'acord unànime de les parts que el signen i sempre serà expressa.  
En tots els casos la modificació es farà mitjançant addenda al conveni, sense perjudici de les facultats de la comissió de seguiment per a autoritzar xicotetes modificacions de les actuacions del conveni originades per causes sobrevingudes que hauran de ser aprovades per unanimitat de les persones membres.  
  
Novena. Resolució anticipada  
Les parts signants podran resoldre i deixar sense efecte aquest conveni en el cas d'incompliment de les obligacions que s'hi estableixen, o per impossibilitat d'execució de les actuacions previstes.  
  
Així mateix, seran causa de resolució:  
- L'acord unànime de les parts, sempre que raons d'interés públic facen innecessària o inconvenient la continuïtat del conveni.  
  
- La renúncia expressa de la Mancomunitat per causes sobrevingudes.  
Qualsevol altra de les causes a què es refereix l'article 51 de la Llei 40/2015, d'1 d'octubre, de règim jurídic del sector públic.  
En el supòsit d'incompliment, caldrà seguir els tràmits establits en l'article 51.2.c de la Llei 40/2015, d'1 d'octubre.  
En tot cas, i de conformitat amb el que s'estableix en l'article 11.1.f del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, la comissió de seguiment decidirà com finalitzar les actuacions que es troben en curs.  
  
  
Deu. Reintegrament  
Correspondrà el reintegrament de les quantitats percebudes i l'exigència de l'interés de demora corresponent, des del moment del pagament de les subvencions fins a la data en la qual s'acorde la procedència del reintegrament, en tots els casos i en els termes que estableixen els articles 37 de la Llei general de subvencions i 172 de la Llei 1/2015, de 6 de febrer, d'hisenda pública, del sector públic instrumental i de subvencions.  
  
Onze. Efectes i vigència  
Aquest conveni produirà efectes des del moment de la seua signatura, fins al 31 de desembre de 2019. No obstant això, les despeses subvencionables podran haver-se realitzat des de l'1 de gener de 2019.  
  
Dotze. Compatibilitat amb la normativa europea sobre ajudes públiques  
Aquest conveni és compatible amb el mercat interior, ja que les seues disposicions no afecten els intercanvis comercials entre els estats membres, d'acord amb el que es disposa en l'article 107.1 del Tractat de funcionament de la Unió Europea, i no posseeix els requisits acumulatius exigits en aquest article, atés que l'entitat beneficiària no és una empresa productora de béns o prestadora de serveis en el mercat, sinó una entitat local que actua servint amb objectivitat els interessos generals, en virtut de les potestats que té atribuïdes, i, en concret, en l'exercici de l'acció de foment del turisme en el seu conjunt i de l'impuls de nous recursos turístics.  
En tractar-se d'un conveni no subjecte a l'article 107.1 del Tractat de funcionament de la Unió Europea, i d'acord amb el que estableix l'article 3.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, les subvencions establides per mitjà d'aquest conveni no requereixen la notificació o la comunicació a la Comissió Europea.  
  
Tretze. Règim jurídic  
Aquest conveni és de caràcter administratiu i, per tant, està exclòs de l'àmbit d'aplicació de la Llei 9/2017, de 8 de novembre, de contractes del sector públic, i atés que regula una subvenció nominativa a favor de la Mancomunitat del Carraixet, el seu règim jurídic és el derivat d'allò que estableixen les disposicions administratives següents:  
  
- Llei 40/2015, d'1 d'octubre, de règim jurídic del sector públic.  
  
- Decret 176/2014, de 10 d'octubre, del Consell, pel qual regula els convenis que subscriga la Generalitat i el seu registre (DOGV 7379, 13.10.2014).  
- Llei 38/2003, de 17 de novembre, general de subvencions (BOE 276, 18.11.2003).  
- Reial decret 887/2006, de 21 de juliol (BOE 176, 25.07.2006), pel qual s'aprova el reglament de la Llei general de subvencions.  
- Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions (DOGV 7464, 12.02.2015).  
- Llei 7/1985, de 2 d'abril, reguladora de les bases del règim local (BOE 80, 03.04.1985).  
- Llei 8/2010, de 23 de juny, de la Generalitat, de règim local de la Comunitat Valenciana (DOGV 6296, 24.06.2010).  
- Reial decret legislatiu 2/2004, de 5 de març, pel qual s'aprova el text refós de la Llei reguladora de les hisendes locals (BOE 59, 09.03.2004).  
- Llei 29/1998, de 13 de juliol, reguladora de la jurisdicció contenciosa administrativa (BOE 167, 14.07.1998).  
- La resta de normativa aplicable a les entitats signants.  
  
  
Catorze. Jurisdicció aplicable  
Les qüestions litigioses que puguen sorgir en el desenvolupament i l'execució d'aquest conveni se sotmetran als òrgans de la jurisdicció contenciosa administrativa que siguen competents, sense perjudici de la resolució de les controvèrsies que puguen produir-se mitjançant els procediments establits en aquest conveni.  
  
I com a prova de conformitat amb tot això, les parts compareixents, fent ús de les facultats conferides, signen aquest document per triplicat exemplar en el lloc i la data indicats en l'encapçalament.  
  
23.12.2019. El president de Turisme Comunitat Valenciana: Francesc Colomer Sánchez.  
23.12.2019. El president del Patronat Provincial de Turisme de València: Antoni F. Gaspar Ramos.  
20.12.2019. El president de la Mancomunitat del Carraixet: Llorenç Rodado Mora.  
  
  
ANNEX  
Pla d'actuació PDGT 2019  
  
QUADRE D'ACCIONS 2019 PROJECTE GENERAL INVERSIÓ  
   
PRODUCTE   
CREACIÓ I ESTRUCTURACIÓ DEL PRODUCTE GASTRONÒMIC I AGROALIMENTARI  
Club de producte 9.075 -   
Accions d'impuls de la gastronomia i el producte agroalimentari (turisme de temporada) 29.475 -   
Expositors de promoció 45.000 -  
VALORITZACIÓ DEL PRODUCTE CAMINS DEL CARRAIXET  
Ampliació, senyalització i millora de la xarxa Camins del Carraixet 10.000 - 50.000 -  
Agenda de Jornades de Camins del Carraixet 5.000 -   
ESDEVENIMENT   
Instal·lacions artístiques 36.300 -   
Organització i realització del Festival de Miradors de l'Horta 18.150 -   
  
COMUNICACIÓ I COMERCIALITZACIÓ  
Pla de Comunicació i Màrqueting 18.000 -   
Pàgina web 5.000 -  
Materials promocionals 10.000 - 10.000 -  
Gabinet de comunicació i campanyes publicitàries 21.000 -   
Producció de vídeos promocionals 18.000 -   
  
FORMACIÓ I DINAMITZACIÓ   
Jornades de Formació en Turisme 2.000 -   
Programa de Sensibilització a la població 3.000 -   
Coneixement d'altres destinacions 1.000 -   
  
GERÈNCIA   
Gerència de les accions 2019 9.000 -   
   
TOTAL 061.931 - 110.000 -  
TOTAL DESPESA CORRENT I INVERSIÓ 300.000 -  
  
  
  
  
MEMÒRIA  
  
1. Introducció  
El Pla de Dinamització i Governança Turística (2018-2020) permet a la Mancomunitat del Carraixet construir un model de turisme sostenible mitjançant la implantació d'una estratègia comarcal. El territori està compost per municipis amb un patrimoni valuós i singular, i un denominador comú que és l'horta; un paisatge amb potencial per a constituir-se en un producte turístic de referència.  
Els municipis que formen part del mencionat pla son: Alfara del Patriarca, Bonrepòs i Mirambell, Foios i Vinalesa ?municipis pertanyents a la Mancomunitat del Carraixet?, i Albalat dels Sorells, Almàssera i Meliana.  
  
2. Accions 2018  
Les accions de la primera anualitat del Pla de Dinamització i Governança Turística del Carraixet han anat dirigides a l'avaluació detallada de la situació des de la qual es parteix: la identificació d'agents i dels productes turístics a posar en valor, el disseny de les accions futures, la promoció del territori i la difusió d'aquestes actuacions.  
En primer lloc, s'ha realitzat un estudi de consultoria per a identificar i dinamitzar els agents turístics, i un altre estudi per al disseny i creació de productes turístics. A més, per a la promoció del territori adherit s'han celebrat tres Jornades de Descobriment de l'Horta, i per a la promoció de la Mancomunitat del Carraixet i la dinamització de la xarxa de vies rurals que uneixen als quatre pobles, s'ha realitzat una Jornada de Camins del Carraixet, un visor cartogràfic interactiu i fullets informatius sobre els Camins del Carraixet. Així mateix, s'han implantat un total de huit tòtems que permeten accedir a informació turística. Totes les accions han sigut publicades i difoses en mitjans de comunicació.  
  
  
3. Estratègia  
Actualment, una vegada realitzats els estudis necessaris que defineixen les directrius per al desenvolupament de la destinació, és el moment de començar a desenvolupar el model turístic desitjat. Una de les primeres fases és la creació i l'estructuració de productes turístics.  
La definició del producte de Carraixet-Horta Nord s'estableix pels elements següents:  
El producte de Carraixet-Horta Nord ha de basar-se, sens dubte, en l'Horta i tot el que la constitueix:  
- Entorn agrari.  
- Patrimoni civil i religiós associat.  
- Cultura popular i tradició.  
- Paisatge.  
- Cultura de la sostenibilitat.  
- Producte de proximitat.  
- Gastronomia pròpia  
- Cultura de l'alimentació saludable, slow-food.  
- Llengua autòctona.  
D'altra banda, està el valor de diferenciació i singularitat, ja que l'Horta i tot el seu context és un entorn únic a escala mundial, amb comptats casos comparatius, la qual cosa li dona un potencial enorme en cas de ser capaços de valorar i adequar el territori per a l'ús turístic. La proximitat a la ciutat de València estableix que el desenvolupament de l'allotjament estiga molt subjugat a aqueixa realitat. El potencial de demanda és enorme en el context de la visita d'un dia.  
La mateixa proximitat a la ciutat de València, d'altra banda, constitueix una oportunitat en disposar de tots els beneficis d'estar al costat d'un focus d'atracció de mercat de categoria nacional i internacional de primera magnitud. Per tant, el producte turístic ha d'estar enfocat a la creació d'experiències d'un dia que engloben activitats, visites i gastronomia.  
En aquesta anualitat els objectius operatius són els següents:  
- Creació i estructuració de producte turístic.  
- Implantació d'eines de comunicació i comercialització.  
- Treball cap a un model de governança-gestió mixt.  
  
4. Pla d'Accions 2019  
El pla d'acció d'aquesta segona anualitat anirà al voltant de tres eixos bàsics d'actuació que constituiran el model turístic desitjat i reflectit a l'estratègia, les línies d'actuació bàsiques són:  
PRODUCTE  
Engloba els programes que permetran estructurar els productes turístics establint les bases del seu impuls inicial i del sòlid desenvolupament posterior.  
COMUNICACIÓ I COMERCIALITZACIÓ  
Són les línies d'actuació on s'estableixen les accions bàsiques per al desenvolupament comunicatiu global / específic i la venda dels productes turístics establits.  
FORMACIÓ I DINAMITZACIÓ  
Defineix els elements indispensables d'organització, formació / dinamització i control / seguiment de l'estudi i gestiona d'aqueixa manera l'aplicació de l'estudi de consultoria realitzat en 2018 per a la identificació dels agents turístics de l'Horta.  
  
1. Producte  
1.1. Creació i estructuració del producte gastronòmic i agroalimentari  
1.1.1. Club de producte  
L'objectiu és constituir un Club de Producte Gastronòmic de l'Horta on estiguen representats tant el sector públic com el sector privat, i que aquests uneixen esforços per a consolidar una marca que garantisca un producte gastronòmic d'alta qualitat i promocionar la riquesa gastronòmica de l'Horta.  
Es planteja aquest model de gestió i planificació basat en la col·laboració publicoprivada per a articular els recursos turístics relacionats amb la gastronomia del territori, estructurar i millorar l'oferta gastronòmica, garantir un servei d'alta qualitat que siga coherent amb el model de turisme sostenible implantat i millorar el posicionament de l'Horta com a destí turístic.  
Accions  
- Diagnòstic del producte de turisme gastronòmic i caracterització de la demanda.  
- Captació d'integrants: els col·lectius de públic objectiu a captar són empreses del sector de la restauració i comerç, agrari i agroalimentari.  
- Procés de concertació i creació de sinergies: reunions amb el sector públic, professionals del sector de la restauració, comerç i agricultors o agricultores per a la creació de sinergies.  
- Formació: accions de formació sobre la necessitat i potencialitat del Club de Producte, el producte turístic i la seua comercialització.  
- Constitució del club de producte on tant el sector públic com el sector privat estan representats: professionals de la restauració i persones productores agroalimentàries.  
- Manual de producte: definició dels productes, requisits, objectius, model de gestió i pla d'accions.  
- Presentació pública dels productes i de les estratègies resultants.  
  
Objectius  
- Millora de la qualitat de l'oferta gastronòmica del territori.  
- Foment de l'associació empresarial i de la col·laboració publicoprivada.  
- Consolidació de l'estructura de la gestió turística.  
- Posicionament de l'Horta com a destí turístic.  
- Posada en valor del producte gastronòmic.  
Agents implicats  
- Municipis  
- Empreses  
- Club de producte  
- Professionals de la restauració de prestigi  
Pressupost  
- 9.075 euros  
  
1.1.2. Accions d'impuls de la gastronomia local i el producte agroalimentari  
La base del producte turístic de l'Horta resideix en la posada en valor del producte agroalimentari i la seua transformació en un producte gastronòmic de qualitat. Ambdós es configuren com els elements diferenciadors del territori i són els que li atorguen singularitat a la destinació. És per això, que es defineixen accions que posen en valor aquest producte i que posicionen a l'Horta, com a destinació, al mercat turístic amb l'especialització en aquests dos productes.  
0.9.4.9. Turisme de Temporada: mercat, setmana gastronòmica i mostra d'experiències  
Coincidint amb les diferents temporades de producció agrícola i utilitzant el claim turisme de temporada, es duran a terme una sèrie d'actuacions que s'englobaran dins de la celebració dels esdeveniments de promoció.  
Accions  
- Mercat de la tardor i de l'hivern: se celebrarà un mercat de productors i productores locals on es donaran a conéixer els diferents productes agroalimentaris, a fi de potenciar l'agroturisme.  
- Setmana gastronòmica de tardor i d'hivern: els restaurants del club de producte gastronòmic oferiran plats i menús adaptats als productes de temporada que es podran obtindre en el mercat de temporada.  
  
- Mostra d'experiències gastronòmiques: conjunció d'experiències vinculades amb la gastronomia i l'agroturisme.  
- Visites guiades  
- Actuacions artístiques  
Objectius  
- Promoció del territori: donar a conéixer les persones visitants totes les possibilitats turístiques a la comarca.  
- Promoció dels productes turístics i del club de producte.  
Agents implicats  
- Municipis  
- Empreses  
- Club producte  
Pressupost  
- 29.475 euros  
  
3.7.3.8. Expositors de promoció  
Amb la finalitat de crear una imatge homogènia del conjunt de productes i serveis del sector turístic del territori s'invertirà en la producció d'uns expositors per a la promoció del producte turístic gastronòmic i agroalimentari. Aquests expositors seran propietat de la Mancomunitat del Carraixet, entitat que els podrà posar a disposició dels productors i de les productores locals, de les persones professionals de la restauració i de les empreses relacionades amb el sector turístic, per al seu ús en els esdeveniments promocionals, com ara el Festival Miradors de l'Horta o el Mercat de la tardor i de l'hivern.  
Accions  
- Disseny dels expositors de promoció en coherència amb la imatge de la marca turística.  
- Producció de 10 expositors mòbils amb la marca turística, mostrador, contramostrador amb porta i finestres amb forrellat, realitzat amb materials de llarga durada. Aquestes especificacions tècniques es podran veure modificades en funció de l'oferta presentada per l'empresa adjudicatària.  
Objectius  
- Proporcionar una imatge unificada de l'oferta turística.  
Agents implicats  
- Municipis  
- Club de Producte  
Pressupost  
- 45.000 euros  
  
1.2. Valorització del producte camins del Carraixet  
1.2.1. Ampliació, senyalització i millora de la xarxa Camins del Carraixet  
Els Camins del Carraixet uneixen els quatre pobles pertanyents a la Mancomunitat del Carraixet: Alfara del Patriarca, Bonrepòs i Mirambell, Foios i Vinalesa. Aquesta xarxa permet a la persona visitant gaudir del paisatge de l'Horta i conéixer el patrimoni que l'envolta.  
Es planteja ampliar la infraestructura creada de Camins del Carraixet a tots els municipis que formen part del pla amb l'objectiu de crear una xarxa vertebradora comarcal i homogènia, així com millorar i senyalitzar aquesta xarxa.  
Accions  
- Projecte d'ampliació i millora de la xarxa viària Camins del Carraixet.  
- Projecte de senyalització i d'adequació d'obra menor.  
- Execució de l'adequació d'obra menor: millora del terreny, instal·lació d'elements de seguretat i equipament, etc.  
- Execució del projecte de senyalització.  
Objectius  
- Posada en valor del patrimoni.  
- Creació d'una xarxa vertebradora comarcal i homogènia.  
- Creació, millora i foment dels serveis i de les infraestructures turístiques.  
- Posicionament de l'Horta com a destí turístic.  
Agents implicats  
- Municipis  
- Agents turístics  
- Col·lectius senderistes  
Pressupost  
- 60.000 euros  
  
1.2.2. Agenda de Jornades de Camins del Carraixet  
Programa de jornades de dinamització de la xarxa Camins del Carraixet adreçat a distints segments de públic potencial i amb un enfocament multiproducte. Aquestes jornades, celebrades durant el festival i els mercats, tindran com a objectiu la mostra de les diferents rutes que les persones visitants poden realitzar recorrent la xarxa Camins del Carraixet.  
Accions  
- Organització i realització de rutes dirigides a diferents segments de demanda durant la celebració dels esdeveniments promocionals.  
Objectius  
- Dinamització de la xarxa de Camins del Carraixet com a eix vertebrador i cohesionador de tota la comarca que supose l'element que uneix i té accés a tots els recursos turístics del Carraixet/Horta.  
  
- Oferir una visió multiproducte perquè la persona visitant conega totes les possibilitats turístiques a la comarca.  
- Atraure cap a la comarca distints segments de públic potencial.  
- Oferir a potencials emprenedors les distintes vessants de producte turístic a desenvolupar.  
Agents implicats  
- Municipis  
- Agents turístics  
- Col·lectius senderistes  
- Públic en general  
- Empreses i persones emprenedores  
Pressupost  
- 5.000 euros  
  
1.3. Esdeveniment: Festival de Miradors de l'Horta  
El Festival Miradors de l'Horta busca mostrar d'una manera distintiva i original el producte turístic de l'Horta: el producte cultural, natural i gastronòmic. La celebració d'aquest es durà a terme en un lloc emblemàtic de la comarca que tinga el seu escenari al paisatge de l'Horta, un emplaçament idoni per promocionar la destinació mitjançant la singularitat d'aquest espai.   
El festival comptarà amb un programa d'activitats destinades a promocionar el producte turístic i la instal·lació d'arquitectura efímera en l'Horta. Per aquesta darrera actuació, la Mancomunitat del Carraixet col·laborarà amb l'Associació de Dissenyadors de la Comunitat Valenciana (d'ara endavant, ADCV).  
Amb la realització d'aquest festival es pretén aconseguir notorietat i posicionar l'Horta al mapa turístic de la Comunitat Valenciana per dues raons:  
1. Considerem que la col·laboració amb l'ADCV és un factor imprescindible per a posicionar la destinació amb un producte turístic diferenciador com és la instal·lació de les estructures d'arquitectura efímera. Pretenem que siga l'inici de futures edicions d'aquest festival i incloure l'Horta dintre del circuit de promoció turística amb la ciutat de València, així com convertir-se en una destinació referent en aquest tipus de festivals artístics. D'aquesta manera, l'esdeveniment ha coincidit amb la celebració de la València Disseny Week 2019, del 17 al 21 setembre de 2019.  
2. Aprofitar la celebració del festival per a promocionar el producte que estem creant i fer-lo visible, constituint la fita del festival per al llançament promocional de la destinació:  
  
- Turisme de temporada amb la celebració del mercat de productors i productores per estacions de promoció del producte agroalimentari.  
  
- La promoció de la gastronomia amb els restaurants del club de producte.  
- La mostra de les experiències turístiques recentment creades.  
Amb la finalitat d'atraure a un públic nombrós i provocar un major impacte, es considera necessària la col·laboració amb l'ADCV en el primer esdeveniment que ha tingut lloc a la tardor. Aquesta associació està compromesa amb la sostenibilitat i conscienciació social. Mitjançant l'art d'aquests i aquestes professionals del disseny pot aconseguir que l'Horta siga un espai per a la reflexió i contemplació. El destí vol reivindicar no solament els seus arrels sinó també el seu futur; per això, es considera imprescindible organitzar una acció que vaja unida a la innovació i l'avantguarda. A més, aquesta col·laboració ajuda considerablement a la promoció del territori perquè tindrà un impacte major en els mitjans de comunicació i atraurà un públic conscienciat i respectuós que valora la unicitat de l'espai.  
En resum, aquesta associació compleix amb els requisits per:  
- Ser un col·lectiu amb conscienciació social i promoure la sostenibilitat.  
- Ser capaç de provocar la contemplació i reflexió de la persona visitant mitjançant intervencions artístiques.  
- Donar una visió de l'Horta diferent, més avantguardista.  
- Provocar un major impacte en mitjans de comunicació.  
- Tindre la capacitat d'atraure un públic nombrós.  
La col·laboració amb l'ADCV s'ha realitzat mitjançant la signatura d'un conveni entre la Mancomunitat del Carraixet i aquesta entitat. La Mancomunitat del Carraixet finançarà les instal·lacions artístiques, les quals estaran incloses en el programa de València Design Week. L'ADCV gestionarà l'adjudicació dels i de les artistes amb el vistiplau de la Mancomunitat del Carraixet i realitzarà la difusió de l'esdeveniment. La fórmula del conveni està justificada pels següents motius:  
  
- És una associació i no pot sotmetre's a la contractació com a empresa.  
- La Mancomunitat del Carraixet s'acull a l'organització i les condicions de la València Design Week que és un esdeveniment propi de l'ADCV. Per la qual cosa, només podem convindre amb aquesta associació perquè són els únics que realitzen aquest esdeveniment concret.  
D'aquesta manera, se celebrarà un festival que consistirà en la promoció del producte de l'Horta en què es desenvoluparan les següents accions:  
  
1.3.1. Instal·lacions artístiques  
Es duran a terme tres intervencions efímeres creades per dissenyadors o dissenyadores que mostren els valors de l'Horta i conviden a la reflexió sobre el seu valor paisatgístic, cultural i gastronòmic. Aquestes instal·lacions, situades a l'Horta, seran un atractiu potent per a provocar la visita de turistes.  
Accions  
- Conveni de col·laboració amb l'ADCV.  
Objectius  
- Posicionar la destinació amb un producte turístic diferenciador com és la instal·lació de les estructures d'arquitectura efímera.  
Agents implicats  
- ADCV  
- Col·lectius culturals  
- Municipis  
- Públic general  
Pressupost  
- 36.300 euros  
  
13.2. Organització i realització del Festival Miradors de l'Horta  
Aquesta acció comprén totes les tasques d'organització i realització de l'esdeveniment:  
Les persones visitants podran gaudir del programa d'activitats en què s'inclouen:  
- Activitats gastronòmiques.  
- Activitats de visites guiades i mostra d'experiències del producte turístic.  
- Activitats de divulgació del producte turístic de l'Horta.  
Accions  
- Organització i realització del Festival Miradors de l'Horta.  
Objectius  
- Promocionar el producte turístic creat i donar-li visibilitat.  
- Posicionar aquest esdeveniment per a la promoció de l'Horta i com a recurs tractor de visitants cap a la comarca.  
Agents implicats  
- Col·lectius culturals  
- Municipis  
- Públic general  
Pressupost  
- 18.150 euros  
  
2. Comunicació i comercialització  
2.1. Pla de Comunicació i Màrqueting  
L'elaboració del Pla de Comunicació i Màrqueting permet identificar els mitjans necessaris per aconseguir els objectius lligats al potencial de l'Horta. Gràcies a aquest pla es podrà determinar la demanda real de mercat, ajudar a desenvolupar i llançar de manera ordenada els diferents productes i serveis que el territori ofereix. Així mateix, s'hi identificaran els canals de comunicació i distribució idonis per a la venda dels productes turístics.  
Totes les actuacions que s'exposen en aquest punt tindran com a base el pla de comunicació i màrqueting. Aquestes podran ser modificades atenent a les conclusions estretes de l'elaboració del Pla de Comunicació i Màrqueting.  
Accions  
- Elaboració del Pla de Màrqueting  
Objectius  
- Posicionament de l'Horta com a destí turístic.  
- Posada en valor i promoció dels productes turístics.  
- Augment del coneixement i notorietat de l'Horta i els productes turístics.  
Agents implicats  
- Municipis  
- Empreses  
Pressupost  
- 18.000 euros  
  
2.2. Pàgina web  
Internet és un dels principals mitjans de comunicació a l'hora d'escollir el destí turístic, és fonamental el bon posicionament del destí en la xarxa. Amb aquest objectiu, es proposa la creació d'una pàgina web on la persona usuària puga trobar tota la informació relativa al destí, com poden ser els recursos turístics, les activitats, l'oferta de restauració o els esdeveniments culturals.  
Accions  
- Disseny i creació d'una pàgina web turística.  
- Redacció del contingut.  
Objectius  
- Posicionament de l'Horta com a destí turístic.  
- Posada en valor del patrimoni.  
- Creació, millora i foment dels serveis i infraestructures turístiques.  
  
- Augment del coneixement i notorietat de l'Horta i els productes turístics.  
Agents implicats  
- Municipis  
- Agents turístics  
Pressupost  
- 5.000 euros  
  
2.3. Materials promocionals  
Una vegada establides les bases amb els instruments de planificació turística de l'anualitat anterior és moment de desenvolupar una sèrie d'accions que permeten posicionar correctament la Mancomunitat i començar a comunicar-la i comercialitzar-la en els mercats objectiu.  
Dins d'aquestes accions juguen un paper fonamental el desenvolupament d'una identitat gràfica per al producte turístic de l'Horta i la seua aplicació a les diferents accions que es desenvoluparan en 2019 i anys posteriors.  
Accions  
1. Disseny i aplicació de les peces gràfiques:  
- Marca turística  
- Look&feel de la marca turística: digital: look&feel pàgina web; aplicació a RRSS -capçaleres i exemple post, cartelleria genèrica, cartelleria «Turisme de temporades» (cada estació, llançarem una setmana gastronòmica i mercat de persones i empreses productores), aplicació marca turística a etiqueta de fruita (o verdura), aplicació marca turística al club de producte. Usarem les fruites i verdures produïdes en l'Horta nord com a vehicle de comunicació.  
  
- Disseny de dossier B2B: disseny de dossier de presentació del producte turístic de l'Horta, per a la seua difusió en fires sectorials i esdeveniments B2B.  
- Disseny de la imatge gràfica de l'esdeveniment «Miradors de l'Horta» i «Turisme de temporada»: disseny de cartelleria, lones, banderoles i material decoratiu  
2. Produccions: edició, maquetació i impressió:  
- Dossiers i fullets promocionals  
- Cartells  
- Displays  
- Etiquetes  
- Merchandising  
Objectius  
- Posicionament de l'Horta com a destí turístic.  
- Posada en valor del patrimoni.  
- Augment del coneixement i notorietat de l'Horta i els productes turístics.  
Agents implicats  
- Municipis  
- Agents turístics  
Pressupost  
- 20.000 euros  
  
2.4. Gabinet de comunicació i campanyes publicitàries  
La relació ordinària amb els mitjans de comunicació és indispensable per a difondre informació sobre el Pla de Dinamització i Governança Turística: les accions realitzades, els esdeveniments i els productes turístics. A més, es realitzaran una sèrie de campanyes publicitàries per a la difusió dels esdeveniments promocionals i productes turístics.  
Accions  
- Creació d'un gabinet de comunicació que gestione les insercions publicitàries i la relació amb els mitjans de comunicació.  
- Realització de campanyes publicitàries.  
Objectius  
- Difusió d'informació sobre el Pla de Dinamització i Governança Turística.  
- Posada en valor i promoció dels productes turístics.  
- Augment del coneixement i notorietat de l'Horta i els productes turístics.  
- Posicionament de l'Horta com a destí turístic.  
Agents implicats  
- Municipis  
- Agents turístics  
Pressupost  
- 21.000 euros  
  
2.5. Producció de vídeos promocionals  
Amb la finalitat de promocionar el producte turístic de l'Horta, es produiran i difondran una sèrie de vídeos promocionals.  
Accions  
- Producció de vídeos promocionals del destí, el producte gastronòmic, el producte agroalimentari i els esdeveniments de promoció.  
Objectius  
- Posicionament de l'Horta com a destí turístic.  
- Posada en valor del patrimoni.  
- Augment del coneixement i notorietat de l'Horta i els productes turístics.  
Agents implicats  
- Municipis  
- Agents turístics  
Pressupost  
- 18.000 euros  
  
3. Formació i dinamització  
3.1. Jornades de Formació en Turisme  
Com que les persones tècniques responsables i representants polítiques de cadascun dels municipis que formen part del pla no tenen formació específica en turisme, es considera necessari la realització de jornades de formació en gestió turística.  
Accions  
- Organització i realització de Jornades de Formació en Turisme adreçades al personal tècnic i representant polític dels municipis.  
Objectius  
- Consolidar, professionalitzar i desenvolupar l'equip tècnic.  
- Consolidar l'estructura de gestió.  
- Fomentar i impulsar la professionalització del sector turístic de cadascun dels municipis.  
Agents implicats  
- Municipis  
- Universitat  
Pressupost  
- 2.000 euros  
  
3.2. Programa de sensibilització a la població  
L'experiència de la persona turista es veu enriquida quan rep una acollida positiva. La sensibilització de la població sobre el paper que exerceix el territori en l'acollida de les persones visitants és primordial. Per aquesta raó, es considera indispensable la implantació d'un programa de sensibilització a la població.  
Accions  
- Organització i realització de Jornades de Sensibilització a la població sobre la importància de l'acollida a les persones visitants, la col·laboració ciutadana en el desenvolupament turístic, i conscienciació sobre les potencialitats que suposa el turisme en l'Horta.  
- Campanya de Sensibilització adreçada a la població.  
- Generació d'opinions al voltant del turisme en el territori mitjançant la celebració de les jornades, la difusió d'informació en mitjans de comunicació, la disposició de bústia virtual en la pàgina web turística...  
  
Objectius  
- Impuls de la participació social.  
- Desenvolupament d'activitats de dinamització.  
- Posicionament de l'Horta com a destí turístic.  
- Posada en valor del patrimoni.  
- Augment del coneixement i notorietat de l'Horta i els productes turístics  
Agents implicats  
- Municipis  
- Agents turístics  
- Població  
Pressupost  
- 3.000 euros  
  
3.3. Coneixement d'altres destinacions  
Per obtindre un coneixement més exhaustiu d'aquelles mesures i actuacions que han sigut exitoses en altres destinacions i podrien ser implantades en el destí; es proposa la visita a altres destinacions turístiques amb característiques similars com és el Delta de l'Ebre.  
Accions  
- Realització de visites per part de l'equip que executa el Pla de Dinamització i Governança Turística a destinacions amb la finalitat de conéixer més a fons la seua gestió turística.  
Objectius  
- Consolidar, professionalitzar i desenvolupar l'equip tècnic.  
- Consolidar l'estructura de gestió.  
- Fomentar i impulsar la professionalització del sector turístic de cadascun dels municipis.  
Agents implicats  
- Municipis  
Pressupost  
- 1.000 euros  
  
  
  
4. Gerència  
Es considera necessària la contractació externa d'una gerència del Pla de Dinamització i Governança Turística, encarregada d'impulsar, coordinar i gestionar tota l'activitat. Tindrà la funció d'intermediària i d'interlocució entre la Mancomunitat del Carraixet, Turisme Comunitat Valenciana, el Patronat Provincial de Turisme de València, i els agents turístics comarcals.  
Accions  
- Contractació externa de la gerència de les accions aprovades per a l'any 2019 del Pla de Dinamització i Governança Turística sota la direcció de la Mancomunitat del Carraixet.  
Objectius  
- Control i supervisió de les accions 2019 del Pla de Dinamització i Governança Turística.  
Pressupost  
- 9.000 euros.